Munisipaliteite in Mpumalanga skuld Eskom miljardeFoto ter illustrasie. (Foto: Josh Appel/Unsplash) Die haglike stand van Suid-Afrika se munisipaliteite en ŉ bydraende faktor tot Eskom se geldprobleme word deeglik uitgelig deur die situasie in Mpumalanga waar die VF Plus vasgestel het dat net tien munisipaliteite se Eskom-skuld altesaam R12,5 miljard beloop. Dit blyk uit ŉ antwoord van Busisiwe Shiba, Mpumalanga se LUR vir samewerkende regering en tradisionele aangeleenthede (Cogta), op ŉ vraag van die VF Plus oor die aangeleentheid. Die groot sondaar is die eMalahleni- plaaslike munisipaliteit wat Kriel, Ogies, Phola, eMalahleni/Witbank bedien. Dié munisipaliteit skuld Eskom sowat R5,5 miljard. Die Govan Mbeki-munisipaliteit (wat Bethal, Charl Cilliers, Embalenhle, Evander, Kinross, Leandra, Secunda en Trichardt bedien) skuld dié kragvoorsiener R2,7 miljard, gevolg deur die Lekwa-munisipaliteit (Morgenzon en Standerton) met R1,4 miljard. Thaba Chweu-munisipaliteit (Graskop, Lydenburg, Mashishing, Pelgrimsrus en Sabie) skuld Eskom R975 miljoen en Mbombela (Barberton, Emoyeni, Entokozweni, Hazyview, Kaapschehoop, Kabokweni, Kanyamazane, Luphisi, Matsulu, Mbombela, Mpakeni, Msogwaba, Ngodwana, Skukuza, Tekwane en Witrivier) R746 miljoen. Victor Khanye (Delmas) is met R413 miljoen in die rooi, gevolg deur Mkhondo (Amsterdam en Piet Retief) met R301,5 miljoen. Msukaligwa (Breyten, Chrissiesmeer, Davel, Ermelo en Lothair) skuld R209,5 miljoen, Dipalesen (Balfour, Greylingstad en Grootvlei) R89,8 miljoen en Emakhazeni (Dullstroom, Waterval-Boven en Machadodorp) R36 miljoen. “Hieruit blyk dit duidelik dat munisipaliteite die geld wat getroue belastingbetalers vir elektrisiteit aan hulle betaal, nie aan Eskom oorbetaal nie, maar vir ander doeleindes aanwend,” sê Werner Weber, VF Plus-LPW en provinsiale leier in Mpumalanga. “Mpumalanga se regering sal dringend moet ingryp en druk plaas op munisipaliteite om hul verpligtinge teenoor Eskom na te kom en sodoende te verhinder dat plaaslike ekonomieë ten gronde gaan. Indien nie, sal hy die verantwoordelikheid moet aanvaar vir die verliese wat sakeondernemings en inwoners gaan ly indien Eskom besluit om sy dienste aan die onderskeie munisipaliteite te staak.” Volgens Weber is die moontlikheid van ingryping deur administrasie nogtans nie vir die VF Plus ŉ uitweg nie aangesien dit bloot lei tot groter ongerymdhede en wanbetaling, soos herhaaldelik al bewys is.